GREEK SUPREME COURT DECISION

Decision ID: 961/2024
Decision Number: 961
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Κωνσταντίνα Νάκου και Λεωνίδα Χατζησταύρου - Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημά του στις 28 Μαΐου 2024, με την παρουσία του Αντεισαγγελέως του Αρείου Πάγου Νικόλαου Δεγαϊτη (γιατί κωλύεται η Εισαγγελέας) και του Γραμματέως Χ. Α., για να δικάσει την αίτηση του αναιρεσείοντος - κατηγορουμένου Σ. Μ. του Ι., κατοίκου ..., που εκπροσωπήθηκε από τον πληρεξούσιο δικηγόρο του Χαρίλαο Λαδή, για αναίρεση της υπ'αριθμ.742/2023 αποφάσεως του Τριμελούς Πλημμελειοδικείου Ηρακλείου. Το Τριμελές Πλημμελειοδικείο Ηρακλείου με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεση αυτής, για τους λόγους που αναφέρονται στην από 31-7-2023 αίτησή του αναιρέσεως, η οποία καταχωρίστηκε στο οικείο πινάκιο με τον αριθμό 792/23. Αφού άκουσε Τον Αντεισαγγελέα, που πρότεινε να γίνει δεκτή η κρινόμενη αίτηση αναίρεσης, να αναιρεθεί η προσβαλλόμενη απόφαση και να παραπεμφθεί η υπόθεση για νέα συζήτηση και τον πληρεξούσιο δικηγόρο του αναιρεσείοντος που ζήτησε όσα αναφέρονται στα σχετικά πρακτικά.

Judges: Ελένη Κατσούλη, Γεωργία Κατσιμαγκλή, Ελένη Μπερτσιά, Κωνσταντίνα Νάκου, Λεωνίδα Χατζησταύρου -

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Κωνσταντίνα Νάκου και Λεωνίδα Χατζησταύρου - Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημά του στις 28 Μαΐου 2024, με την παρουσία του Αντεισαγγελέως του Αρείου Πάγου Νικόλαου Δεγαϊτη (γιατί κωλύεται η Εισαγγελέας) και του Γραμματέως Χ. Α., για να δικάσει την αίτηση του αναιρεσείοντος - κατηγορουμένου Σ. Μ. του Ι., κατοίκου ..., που εκπροσωπήθηκε από τον πληρεξούσιο δικηγόρο του Χαρίλαο Λαδή, για αναίρεση της υπ'αριθμ.742/2023 αποφάσεως του Τριμελούς Πλημμελειοδικείου Ηρακλείου. Το Τριμελές Πλημμελειοδικείο Ηρακλείου με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεση αυτής, για τους λόγους που αναφέρονται στην από 31-7-2023 αίτησή του αναιρέσεως, η οποία καταχωρίστηκε στο οικείο πινάκιο με τον αριθμό 792/23. Αφού άκουσε Τον Αντεισαγγελέα, που πρότεινε να γίνει δεκτή η κρινόμενη αίτηση αναίρεσης, να αναιρεθεί η προσβαλλόμενη απόφαση και να παραπεμφθεί η υπόθεση για νέα συζήτηση και τον πληρεξούσιο δικηγόρο του αναιρεσείοντος που ζήτησε όσα αναφέρονται στα σχετικά πρακτικά.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η υπό κρίση από 31-7-2023 αίτηση του Σ. Μ. του Ι., κατοίκου ..., που επιδόθηκε στον Εισαγγελέα του Αρείου Πάγου στις 2-8-2023, για αναίρεση της υπ` αριθμ. 742/2023 απόφασης του Β' Τριμελούς Πλημμελειοδικείου Ηρακλείου, ασκήθηκε νομότυπα και εμπρόθεσμα (άρθρα 464, 466 παρ. 1, 473 παρ. 2, 3, 474 παρ. 2Α, 4, 504 παρ. 1 και 505 ΚΠΔ). Είναι, συνεπώς, αυτή παραδεκτή και πρέπει να ερευνηθεί περαιτέρω κατ' ουσίαν. Κατά τη διάταξη του άρθρου 114 παρ. 1 και 2 του νέου ΠΚ (όμοιες οι διατάξεις του άρθρου 117 παρ. 1 και 2 του πρϊσχύσαντος ΠΚ), όταν ο νόμος απαιτεί έγκληση για την ποινική δίωξη κάποιας αξιόποινης πράξης, το αξιόποινο αυτής εξαλείφεται αν ο δικαιούχος δεν υποβάλει έγκληση μέσα σε τρεις μήνες από την ημέρα που έλαβε γνώση για την πράξη που τελέστηκε και για το πρόσωπο που την τέλεσε ή για έναν από τους συμμέτοχους της. Το ίδιο αποτέλεσμα συνεπάγεται και η ρητή δήλωση του δικαιούχου της έγκλησης ενώπιον αρχής ότι παραιτείται από το δικαίωμα της έγκλησης. Εξάλλου, κατά τη διάταξη του άρθρου 117 παρ. 1, 3 και 4 του ισχύοντος ΠΚ (όμοιες οι διατάξεις του άρθρου 120 παρ. 1, 2 και 3 του προγενέστερου ΠΚ), "1. Αυτός που υπέβαλε την έγκληση μπορεί να την ανακαλέσει με τους όρους που ορίζει ο Κώδικας Ποινικής Δικονομίας.....3. Η ανάκληση που έγινε για έναν από τους συμμετόχους της πράξης έχει ως συνέπεια την παύση της ποινικής δίωξης και των υπολοίπων, εφόσον και αυτοί διώκονται κατ' έγκληση. 4. Η ανάκληση δεν έχει κανένα αποτέλεσμα για τον κατηγορούμενο που δηλώνει προς την αρχή ότι δεν την αποδέχεται". Από τις διατάξεις αυτές συνάγονται τα ακόλουθα: Η ανάκληση της υποβληθείσας έγκλησης πρέπει να είναι ρητή, σαφής και ορισμένη (ΑΠ 1415/1989), με περιεχόμενο είτε την ανάκληση της συγκεκριμένης έγκλησης, είτε την επιθυμία του εγκαλούντος ότι δεν επιθυμεί την ποινική δίωξη ή την τιμωρία του εγκαλουμένου. Αυτή εκ του νόμου συνιστά λόγο εξάλειψης του αξιοποίνου, με συνέπεια την οριστική παύση της ποινικής δίωξης, η δε απαγγελία καταδίκης για κατ' έγκληση διωκόμενο έγκλημα, παρά τη γενομένη σύννομη ανάκλησή της, συνιστά υπέρβαση εξουσίας και θεμελιώνει λόγο αναίρεσης, κατ' άρθρο 510 παρ. 1 στοιχ. Θ' ΚΠΔ (ΑΠ 1680/2022). Η λόγω ανάκλησης της έγκλησης εξάλειψη του αξιοποίνου δεν εξαρτάται από κάποια θετική ενέργεια του κατηγορουμένου, που μπορεί μόνον, σύμφωνα με το άρθρο 117 παρ. 4 του νέου ΠΚ, να δηλώσει ρητά ότι δεν αποδέχεται την ανάκληση. Επομένως, για να έχει η ανάκληση της έγκλησης ως αποτέλεσμα την παύση της ποινικής δίωξης, αρκεί η σιωπή του εγκαλουμένου, χωρίς να απαιτείται η ρητή αποδοχή αυτού, η έλλειψη της οποίας, ως εκ τούτου, δεν καθιστά την ανάκληση ελλιπή και χωρίς έννομες συνέπειες, διότι αυτή (αποδοχή) θεωρείται τεκμαιρόμενη, μπορεί δε να συναχθεί και εμμέσως ή σιωπηρώς, καθώς απαιτείται μόνο η γνώση της γενόμενης ανάκλησης και η μη εναντίωση σ' αυτήν από τον εγκαλούμενο (ΑΠ 554/2015, ΑΠ 1178/1975 Π.Χρ. ΚΣΤ457). Εξάλλου, το αδίκημα της απλής σωματικής βλάβης (άρθρο 308 παρ. 1 εδ. α' ΠΚ), για το οποίο η ρύθμιση του νέου ΠΚ είναι ευμενέστερη για τον κατηγορούμενο ως προς την ποινική κύρωση, τιμωρείται, σύμφωνα με τη διάταξη της παρ. 2 του άρθρου 308 του νέου ΠΚ, κατ' έγκληση, εκτός από τις περιπτώσεις που ο παθών είναι υπάλληλος και επιπλέον συντρέχουν οι αναφερόμενες στη διάταξη αυτή προϋποθέσεις. Στην προκειμένη περίπτωση, από την επισκόπηση των εγγράφων της δικογραφίας προκύπτουν τα ακόλουθα: Δυνάμει της από 29-7-2018 εγκλήσεως του εγκαλούντος Ι. - Γ. Σ., ασκήθηκε ποινική δίωξη, για απλή σωματική βλάβη και απειλή (άρθρ. 308 παρ. 1 εδ. α', 333 παρ. 1 ΠΚ), κατά του αναιρεσείοντος, ο οποίος δικάστηκε πρωτοδίκως ενώπιον του Μονομελούς Πλημμελειοδικείου Ηρακλείου. Με την υπ' αριθμ. 35/2022 απόφαση του ως άνω Δικαστηρίου, κατ' άρθρο 63 ν. 4689/2020, έπαυσε υφ' όρον η ποινική δίωξη κατά του κατηγορουμένου για το αδίκημα της απειλής και καταδικάστηκε αυτός σε ποινή φυλάκισης έξι (6) μηνών, που ανεστάλη επί τριετία, για το αδίκημα της απλής σωματικής βλάβης. Εξάλλου, επί της εφέσεως του κατηγορουμένου, εκδόθηκε η προσβαλλόμενη υπ' αριθμ. 742/2023 απόφαση του Β' Τριμελούς Πλημμελειοδικείου Ηρακλείου, με την οποία αυτός καταδικάστηκε εκ νέου για την ως άνω πράξη στην ίδια ποινή. Όπως προκύπτει από τα πρακτικά της πρωτόδικης απόφασης, κατά την εκδίκαση της υπόθεσης, στις 11-1-2022, ο εγκαλών, εξεταζόμενος ως μάρτυρας, στο τέλος της κατάθεσής του ανέφερε για τον κατηγορούμενο: "Δεν επιθυμώ την ποινική του δίωξη". Ομοίως, από τα πρακτικά της δευτεροβάθμιας απόφασης προκύπτει ότι, κατά την εξέταση του εγκαλούντος ως μάρτυρα ενώπιον του Β' Τριμελούς Πλημμελειοδικείου Ηρακλείου, στις 27-4-2023, ο εγκαλών κατέθεσε, μεταξύ άλλων: "Δεν επιθυμώ την ποινική δίωξη", εννοώντας αυτήν που ασκήθηκε κατά του κατηγορουμένου. Ο αναιρεσείων, που ήταν παρών και στις δύο δίκες και έλαβε γνώση των ως άνω δηλώσεων ανάκλησης της έγκλησης εναντίον του εκ μέρους του εγκαλούντος, δεν αντέλεξε σε αυτές και απλώς σιώπησε. Συνεπώς, κατά τα προεκτεθέντα, τεκμαίρεται η εκ μέρους του αποδοχή τους, ενώ η αναφορά του, στην επακολουθήσασα απολογία του ενώπιον του δευτεροβάθμιου Δικαστηρίου και, αφού μεσολάβησαν από την προαναφερόμενη δήλωσή του οι καταθέσεις δύο μαρτύρων και η ανάγνωση των εγγράφων της υπόθεσης, ότι: "Λένε ψέματα, θέλω να συνεχιστεί η δίκη", δεν ασκεί έννομη επιρροή, αφού η δήλωση αυτή έγινε καθυστερημένα και ενώ, κατά τα προεκτεθέντα, είχαν επέλθει τα αποτελέσματα της ανάκλησης της έγκλησης τόσο ενώπιον του Εφετείου, αλλά, σε κάθε περίπτωση, ενώπιον του πρωτοβάθμιου Δικαστηρίου. Ενόψει αυτών το Β' Τριμελές Πλημμελειοδικείο Ηρακλείου, που καταδίκασε τον αναιρεσείοντα για το ανωτέρω αδίκημα, παρά την, κατά τα άνω, επελθούσα ανάκληση της έγκλησης, ενώ θα έπρεπε, σύμφωνα με τις προαναφερόμενες διατάξεις, να παύσει οριστικά την ποινική δίωξη σε βάρος του για την αποδιδόμενη σ' αυτόν πράξη της απλής σωματικής βλάβης, υπερέβη την εξουσία του. Συνεπώς, είναι βάσιμος ο πρώτος λόγος της αίτησης αναίρεσης από το άρθρο 510 παρ. 1 στοιχ Θ' ΚΠΔ. Συνακόλουθα, εφόσον παρέλκει ως αλυσιτελής η εξέταση του δεύτερου λόγου αναίρεσης, πρέπει να αναιρεθεί η προσβαλλόμενη απόφαση και να παύσει οριστικά η ποινική δίωξη κατά του κατηγορουμένου για την ανωτέρω πράξη.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί την υπ` αριθμ. 742/2023 απόφαση του Β' Τριμελούς Πλημμελειοδικείου Ηρακλείου. Παύει οριστικά την ποινική δίωξη κατά του κατηγορουμένου Σ. Μ. του Ι., κατοίκου ... για το ότι: την 29-7-2018 στη Δ.Ε. ..., με πρόθεση προξένησε σε άλλον απλή σωματική κάκωση και βλάβη της υγείας του και συγκεκριμένα του ότι "Την 29-7-2018 στην δ.ε ... με πρόθεση προξένησε σε άλλον απλή σωματική κάκωση και βλάβη της υγείας του και συγκεκριμένα επιτέθηκε κατά του εγκαλούντος Σ. Ι. - Γ. του Κ., χτυπώντας αυτόν με ένα δρεπάνι στον παράμεσο του αριστερού χεριού του, με αποτέλεσμα να του προκαλέσει απλές σωματικές βλάβες". Κρίθηκε και αποφασίσθηκε στην Αθήνα στις 18 Ιουνίου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 12 Ιουλίου 2024.

LEGAL REFERENCES
Articles Referenced: άρθρα 464, άρθρου 114 παρ. 1, άρθρου 117 παρ. 1, άρθρου 120 παρ. 1, άρθρο 510 παρ. 1 στοιχ. Θ', άρθρο 117 παρ. 4, άρθρο 308 παρ. 1 εδ. α', άρθρου 308, άρθρο 63, άρθρο 510 παρ. 1 στοιχ Θ', άρθρου 114, άρθρου 117, άρθρου 120, άρθρο 510, άρθρο 117, άρθρο 308
Article Codes: ΠΚ
Law References: nan
Total Articles Cited: 12

DATES MENTIONED: 31-7-2023|2-8-2023|29-7-2018|11-1-2022|27-4-2023|28-05-2024|18-06-2024|12-07-2024

SOURCE: https://areiospagos.gr/nomologia/apofaseis_DISPLAY.asp?cd=8ECHV8W4DRJR0D6J0UNO453LOLI6RD&apof=961_2024&info=ΠΟΙΝΙΚΕΣ -  ΣΤ